BERRIOZABAL BÓVEDA (EAJ, 2014-11-06):
Bai eskerrik asko legebiltzarburua.
Isasi jauna, orain bai ez dudala ezer ulertzen. Eskolan hizkuntza bakarra ez omen zenuen idatzi nahi, ez omen zaizu nik esan dizudan bakarra hori idaztea ahaztu. Orduan bai, ez dudala zentzurik aurkitzen zuen ekimenari, benetan diotsut. Ez baituzu ezer berririk asmatu, euskara eskola hizkuntza da duela 32 urte, ez baldin bazaizu bakarra hori idaztea ahaztu, orain bai honek ez duela zentzurik.
Eta lehen txandan ereduen sistemaren deseinu tamalgarria saritu zara, hitzez hitz hartu dizut, deseinu tamalgarria. Oraingo aldiz, bigarren txanda honetan emaitzak onak eman dituela esan duzu, nabari da bihotza erabat erdibituta daukazuela kontu honen inguruan edo segun eta zeinek hitz egiten duen egun bakoitzean gauza bat edo beste entzuten dugula.
Jakina gure taldeak hizkuntza ereduen sistema babestu nahi duela. Hizkuntza Politikarako sailburu ordea joan den hasteko agerraldian esan bezala, gure sistema harro egoteko modukoa da, eraginkorra izan delako euskararen bizi berritzean.
Hizkuntza ereduen sistema guretzat balio eta garrantzi handia duen adostasun sozial eta politiko baten fruitu da eta bere horretan eutsi behar zaio hoberik asmatzen edo adosten ez den artean. Gainera, balizko aldaketa prozesu batek gutxienez lau (…) baldintza edo oinarri izan beharko lituzke, emaitza hobeak bermatzea, une horretan indarrean dagoen araudian kabida izatea, ikuspegi guztietatik egingarri izatea eta herritarren gehiengoak ulertzea eta onartzea.
Nik zintzotasunez jokatzeko eskatu nahi nizueke, benetan pentsatzen duzuena esatea, baldin eta denok gauza bera pentsatzen baduzue, eta idatziz jarri eta hona ekartzea, zeren benetan egunotan aukera izan dugu, beste gai batzuk tarteko, batzordean honetaz ere hitz egiteko eta han esan zen murgiltze eredurik ez dagoela, Euskadin ez omen dago murgiltze eredurik.
Eta murgiltze eredua ez al da ikasle batek etxeko hizkuntza edo lehen hizkuntza ez den beste hizkuntza batean ikasketak egitea? Zer da ba D eredua milaka eta milaka neska-mutikorentzat? Bestelako ereduak ere badaude, baina baita murgiltze eredua ere, eta gaur egungo ereduen sistemaren aplikazioak ez dauka zerikusik duela 10 edo 20 urtekoarekin.
Eta horrek ez du esanahi, eta behin eta berriro esan dugu eta esango dugu hobekuntzarako tarterik ez dagoenik, beti aitortu…
...urtekoarekin. Horrek ez du esan nahi eta behin eta berriro esan dugu eta esango dugu hobekuntzarako tarterik ez dagoenik. Beti aitortu dugu eta prest gaude hobekuntzak ezartzen joateko.
Mozioa ekarri duen interpelazioa gauzatu zen egunean, zuk zeuk erabili zenuen "kalkulu politiko interesatua" esamoldea eta gaur ere, bigarren txanda honetan, hori eman nahi duzu aditzera. Nire ustez, barkatuko didazu baina hemen dagoen kalkulu politiko bakarra ezker abertzalearena da. Gizarteari ez zarete egia esaten ari, gizarteari mezu bat luzatzen diozue eta zuek ere ondo dakizue zuen proposamen hori ez dela bideragarria eta ez duela aukerarik.
Besteok bezain ondo dakizue, eredu bakar bat egonda ere, ez lukeela bat-batean gizarte osoaren euskalduntze peto-petoa ekarriko baina hala ere, jo eta fuego ari zarete horrekin. Hori bai dela nire ustez kalkulu politiko interesatua.
Proposamen zentzuzkoak eta egingarriak ekarriz gero, aztertu eta hitz egiteko prest gaude. Baina ez dugu uste hau denik bidea eta planteamendu berbera modu berean edo antzekoan ekartzen jarraituz gero, nekez helduko gara adostasun batera tamalez.
Errealitatean oinarrituz, eleaniztasunaren bidean aurrerapausoak emateko proposamen bideragarri edo egingarriak ekarriz gero eta gure taldearekin elkarrizketarako borondatea agertuz gero, gaur gertatu ez den bezala, gustura eztabaidatuko ditugu.
Eskerrik asko.